Propunere de REGULAMENT AL CONSILIULUI de stabilire, pentru 2013, a posibilităților de pescuit pentru anumite resurse halieutice și grupe de resurse halieutice aplicabile în Marea Neagră /* COM/2012/0720 final - 2012/0339 (NLE) */





EXPUNERE DE MOTIVE 1. Contextul propunerii · Motivele și obiectivele propunerii În conformitate cu Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului, politica comună în domeniul pescuitului are scopul de a garanta exploatarea resurselor acvatice vii în condiții economice, ecologice și sociale sustenabile. Un instrument important pentru realizarea acestor obiective îl constituie stabilirea anuală a posibilităților de pescuit sub forma capturilor totale admisibile (TAC), a cotelor și a limitelor efortului de pescuit. Obiectivul prezentei propuneri este de a stabili, pentru 2013, posibilitățile de pescuit pentru statele membre, pentru cele mai importante resurse halieutice din punct de vedere comercial din Marea Neagră. · Contextul general Contextul propunerii este prezentat succint în Comunicarea Comisiei privind o consultare legată de posibilitățile de pescuit pentru 2013 [COM(2012)278final]. Avizele științifice privind posibilitățile de pescuit în Marea Neagră în 2013 vor fi furnizate de Comitetul științific, tehnic și economic pentru pescuit (CSTEP) în noiembrie 2012. Propunerea conține un articol cu relevanță pentru gestionarea activităților de pescuit în Marea Neagră în 2013, care stabilește capturile totale admisibile (TAC) și cotele. · 130Dispoziții în vigoare în domeniul propunerii Posibilitățile de pescuit și modalitatea de alocare a acestora către statele membre se reglementează anual. Ultimul act legislativ este Regulamentul (UE) nr. 5/2012 al Consiliului din 19 decembrie 2011 de stabilire, pentru 2012, a posibilităților de pescuit pentru anumite stocuri de pește aplicabile în Marea Neagră. · Coerența cu alte politici și obiective ale Uniunii Măsurile propuse sunt conforme cu obiectivele și normele politicii comune în domeniul pescuitului și cu politica de dezvoltare sustenabilă a Uniunii. 2. Consultarea părților interesate și evaluarea impactului · Obținerea și utilizarea expertizei Principalele organizații consultate/principalii experți consultați Organismul științific consultat este Comitetul științific, tehnic și economic pentru pescuit (CSTEP). În fiecare an, Uniunea solicită avize științifice din partea CSTEP în legătură cu situația resurselor halieutice importante. Se așteaptă ca aceste avize să acopere toate resursele halieutice din Marea Neagră pentru care sunt propuse TAC. · Consultarea părților interesate Părțile interesate au fost consultate prin intermediul Comunicării Comisiei privind o consultare legată de posibilitățile de pescuit pentru 2013. Fundamentele științifice ale propunerii au fost furnizate de CSTEP. · Evaluarea impactului Pe baza avizului științific, măsurile propuse vor avea drept rezultat modificarea posibilităților de pescuit în Marea Neagră pentru navele din UE în ceea ce privește volumul capturilor de calcan. Propunerea nu reflectă numai preocupările pe termen scurt, ci face parte dintr-o abordare pe termen lung, care urmărește adaptarea treptată a pescuitului la niveluri sustenabile pe termen lung. Abordarea urmărită în propunere va antrena, pe termen scurt, o reducere a posibilităților de pescuit pentru calcan în Marea Neagră. Cu toate acestea, este de așteptat ca această abordare să determine cote stabile sau în creștere pe termen lung. Se așteaptă ca, pe termen lung, abordarea să aibă drept efect un impact redus asupra mediului ca urmare a adaptării efortului de pescuit și a debarcărilor stabile sau în creștere. Pe termen lung, sustenabilitatea activităților de pescuit va crește. 3. Elementele juridice ale propunerii · Rezumatul acțiunii propuse Propunerea stabilește limite ale capturilor și ale efortului de pescuit aplicabile activităților de pescuit în UE, precum și celor internaționale la care participă navele UE, în scopul realizării obiectivului politicii comune în domeniul pescuitului de garantare a unor niveluri ale activităților de pescuit care să fie sustenabile din punct de vedere biologic, economic și social. · Temei juridic Articolul 43 alineatul (3) din Tratatul privind funcționarea Uniunii Europene. · Principiul subsidiarității Propunerea este de competența exclusivă a Uniunii, în conformitate cu articolul 3 alineatul (1) litera (d) din Tratatul privind funcționarea Uniunii Europene. În consecință, principiul subsidiarității nu se aplică. · Principiul proporționalității Propunerea respectă principiul proporționalității din următorul motiv. Politica comună în domeniul pescuitului este o politică comună. În conformitate cu articolul 43 alineatul (3) din TFUE, Consiliului îi revine obligația de a adopta măsuri în ceea ce privește stabilirea și alocarea posibilităților de pescuit. Regulamentul în cauză al Consiliului alocă posibilități de pescuit statelor membre. În conformitate cu articolul 20 alineatul (3) din Regulamentul (CE) nr. 2371/2002, statele membre au libertatea de a aloca aceste posibilități, după cum consideră adecvat, între regiuni și operatori. Prin urmare, statele membre au o libertate mare de manevră în luarea deciziilor legate de modelul socioeconomic pe care îl aleg pentru exploatarea posibilităților de pescuit care le sunt alocate. Propunerea nu are implicații financiare noi pentru statele membre. Prezentul regulament este adoptat anual de Consiliu, iar mijloacele publice și private de implementare a acestuia există deja. · Alegerea instrumentelor Instrumente propuse: regulament. Prezentul document este o propunere privind gestionarea activităților de pescuit în temeiul articolului 43 alineatul (3) din TFUE și în conformitate cu articolul 20 din Regulamentul (CE) nr. 2371/2002 al Consiliului. 4. Implicațiile bugetare Propunerea nu are implicații asupra bugetului UE. 5. Informații suplimentare · Simplificare Propunerea vizează simplificarea procedurilor administrative din sarcina autorităților publice (ale UE sau ale statelor membre), în special în ceea ce privește cerințele referitoare la gestionarea eforturilor de pescuit. · Clauza de reexaminare / de revizuire / privind încetarea de drept a efectelor juridice Întrucât propunerea se referă la un regulament anual pentru anul 2013, aceasta nu conține o clauză de revizuire. · Explicarea detaliată a propunerii Propunerea stabilește posibilitățile de pescuit ale statelor membre pentru anumite resurse halieutice sau grupe de resurse halieutice din Marea Neagră pentru 2013. Valorile propuse reflectă avizele științifice și cadrul de stabilire a capturilor totale admisibile și a cotelor, prezentat în Comunicarea Comisiei privind o consultare legată de posibilitățile de pescuit pentru 2013. Având în vedere intenția Comisiei de a asigura utilizarea sustenabilă a resurselor halieutice în conformitate cu politica Uniunii și cu angajamentele internaționale, menținând totodată posibilitățile de pescuit la niveluri stabile, variațiile anuale ale capturilor totale admisibile sunt limitate, pe cât posibil, ținând cont de situația unei anumite resurse halieutice. Capturile totale admisibile și cotele alocate statelor membre sunt precizate în anexă. 2012/0339 (NLE) Propunere de REGULAMENT AL CONSILIULUI de stabilire, pentru 2013, a posibilităților de pescuit pentru anumite resurse halieutice și grupe de resurse halieutice aplicabile în Marea Neagră CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (3), având în vedere propunerea Comisiei, întrucât: (1) În conformitate cu articolul 43 alineatul (3) din tratat, Consiliul adoptă, la propunerea Comisiei, măsuri de stabilire și de alocare a posibilităților de pescuit. (2) Regulamentul (CE) nr. 2371/2002 privind conservarea și exploatarea durabilă a resurselor piscicole în conformitate cu politica comună în domeniul pescuitului[1] prevede ca măsurile de reglementare a accesului la ape și resurse și exercitarea sustenabilă a activităților de pescuit să se stabilească ținând seama de avizele științifice disponibile și, în special, de raportul elaborat de Comitetul științific, tehnic și economic pentru pescuit (CSTEP). (3) Este de datoria Consiliului să adopte măsuri privind stabilirea și alocarea posibilităților de pescuit pe zonă de pescuit sau grup de zone de pescuit, inclusiv a anumitor condiții legate funcțional de acestea, atunci când este cazul. Posibilitățile de pescuit trebuie distribuite între statele membre astfel încât să se asigure fiecărui stat membru o anumită stabilitate a activităților de pescuit pentru fiecare resursă halieutică sau zonă de pescuit și ținându-se cont în mod adecvat de obiectivele politicii comune în domeniul pescuitului, stabilite în Regulamentul (CE) nr. 2371/2002. (4) Capturile totale admisibile (TAC-urile) trebuie să fie stabilite pe baza avizelor științifice disponibile, ținând seama de aspectele biologice și socioeconomice și asigurând totodată un tratament echitabil pentru toate sectoarele de pescuit, precum și pe baza opiniilor exprimate cu ocazia consultării părților interesate. (5) Utilizarea posibilităților de pescuit prevăzute în prezentul regulament se face în condițiile prevăzute de Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului[2], în special de articolele 33 și 34 din regulamentul respectiv referitoare la înregistrarea capturilor și a efortului de pescuit și la transmiterea datelor privind epuizarea posibilităților de pescuit. Prin urmare, este necesar să se precizeze codurile pe care statele membre trebuie să le utilizeze atunci când transmit Comisiei datele privind debarcările resurselor halieutice care fac obiectul prezentului regulament. (6) În conformitate cu articolul 2 din Regulamentul (CE) nr. 847/96 al Consiliului din 6 mai 1996 privind introducerea unor condiții suplimentare pentru gestionarea interanuală a totalurilor admise de captură (TAC) și a cotelor de pescuit[3], trebuie identificate resursele halieutice care fac obiectul diferitelor măsuri prevăzute de acest regulament. (7) În vederea evitării întreruperii activităților de pescuit și pentru a se asigura mijloacele de existență ale pescarilor din Uniune, este important ca aceste pescării să fie deschise la 1 ianuarie 2013. Din motive de urgență, prezentul regulament trebuie să intre în vigoare imediat după publicarea sa. ADOPTĂ PREZENTUL REGULAMENT: CAPITOLUL I Domeniu de aplicare și definiții Articolul 1 Obiect Prezentul regulament stabilește posibilitățile de pescuit pentru 2013 pentru anumite resurse halieutice și grupe de resurse halieutice aplicabile în Marea Neagră. Articolul 2 Domeniul de aplicare Prezentul regulament se aplică navelor de pescuit ale UE care își desfășoară activitatea în Marea Neagră. Articolul 3 Definiții În sensul prezentului regulament se aplică următoarele definiții: (a) „CGPM” înseamnă Comisia Generală pentru Pescuit în Marea Mediterană; (b) „Marea Neagră” înseamnă subzona geografică CGPM așa cum este definită în Rezoluția CGPM/33/2009/2; (c) „navă din Uniune” înseamnă o navă de pescuit care arborează pavilionul unui stat membru și care este înmatriculată în Uniune; (d) „captură totală admisibilă (TAC)” înseamnă cantitatea de pește care poate fi pescuită anual dintr-o resursă halieutică; (e) „cotă” înseamnă o proporție din TAC alocată Uniunii, unui stat membru sau unei țări terțe; CAPITOLUL II Posibilități de pescuit Articolul 4 TAC-uri și alocări Capturile totale admisibile, alocarea acestora către statele membre și, după caz, condițiile legate funcțional de acestea sunt stabilite în anexă. Articolul 5 Dispoziții speciale privind alocarea posibilităților de pescuit Alocarea posibilităților de pescuit statelor membre conform prezentului regulament nu aduce atingere: (a) schimburilor efectuate în temeiul articolului 20 alineatul (5) din Regulamentul (CE) nr. 2371/2002; (b) realocărilor efectuate în temeiul articolului 37 din Regulamentul (CE) nr. 1224/2009; (c) debarcărilor suplimentare permise în temeiul articolului 3 din Regulamentul (CE) nr. 847/96; (d) cantităților reținute în conformitate cu articolul 4 din Regulamentul (CE) nr. 847/96; (e) deducerilor efectuate în conformitate cu articolele 37, 105 și 107 din Regulamentul (CE) nr. 1224/2009. Articolul 6 Condiții pentru debarcarea capturilor și a capturilor accidentale Peștele aparținând resurselor halieutice pentru care prezentul regulament stabilește posibilități de pescuit poate fi reținut la bord sau debarcat numai în cazurile următoare: (a) capturile au fost efectuate de nave ale unui stat membru care are o cotă, iar această cotă nu este epuizată, sau (b) capturile constau într-o fracțiune a unei cote a Uniunii care nu a fost alocată în cote statelor membre, iar această cotă a Uniunii nu a fost epuizată. CAPITOLUL III Dispoziții finale Articolul 7 Transmiterea datelor Atunci când, în conformitate cu articolele 33 și 34 din Regulamentul (CE) nr. 1224/2009, statele membre transmit Comisiei date privind cantitățile debarcate din fiecare resursă halieutică, acestea utilizează codurile resurselor halieutice prevăzute în anexa la prezentul regulament. Articolul 8 Intrarea în vigoare Prezentul regulament intră în vigoare în ziua următoare datei publicării în Jurnalul Oficial al Uniunii Europene. Se aplică de la 1 ianuarie 2013. Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, Pentru Consiliu Preşedintele ANEXĂ TAC-uri aplicabile navelor din Uniune în zonele în care TAC-urile sunt defalcate pe specii și pe zone În următoarele tabele sunt stabilite TAC și cotele de pescuit (în tone de greutate în viu, dacă nu se specifică altfel) pentru fiecare resursă halieutică, precum și, după caz, condițiile legate funcțional de acestea. Resursele halieutice se enumeră în ordinea alfabetică a denumirilor speciilor în limba latină. În scopul aplicării prezentului regulament, următorul tabel de corespondență indică denumirile în limba latină și denumirile comune: Denumire științifică || Codul Alpha-3 || Denumire comună Psetta maxima || TUR || Calcan Sprattus sprattus || SPR || Șprot || || || Specia: || Calcan || Zonă: || Apele UE din Marea Neagră || Psetta maxima || || TUR/F37.4.2.C. || || || Bulgaria || 37 || || TAC analitică Nu se aplică articolul 3 din Regulamentul (CE) nr. 847/96. Nu se aplică articolul 4 din Regulamentul (CE) nr. 847/96. România || 37 || || || UE || 74 || (1) || || TAC || Nu se aplică _________ || || (1) Între 15 aprilie și 15 iunie nu este autorizată nicio activitate de pescuit, incluzând transbordarea, luarea la bord, debarcarea și prima vânzare. Specia: || Șprot || || Zonă: || Apele UE din Marea Neagră || || Sprattus sprattus || || SPR/F37.4.2.C Bulgaria || 8032.5 || || TAC analitică Nu se aplică articolul 3 din Regulamentul (CE) nr. 847/96. Nu se aplică articolul 4 din Regulamentul (CE) nr. 847/96. România || 3442.5 || || || UE || 11475 || || || TAC || Nu se aplică || _________ || || || [1] JO L 358, 31.12.2002, p. 59. [2] JO L 343, 22.12.2009, p. 1. [3] JO L 115, 9.5.1996, p. 3.